*Hierdie artikel het oorspronklik in Weg #145 (November 2016) verskyn. Ons probeer nuwe inligting bywerk, maar feite en geite kon sedertdien verander het – laat weet gerus as jy so iets raaksien.
’n Mens sien dit elke keer in die spieël: die diep fronsplooitjie op jou voorkop. En sodra jy die lyntjie gewaar, frons jy – sommer vanself!
Tog spog mooies en bekendes wat jare ouer as jy is met ’n gladde voorkop. Hul geheim is glo botoks, en jy hoor dis iets wat ons ander sterflinge ook plooivry kan maak. Al wat nodig is, is ’n bietjie geld.
Dit blokkeer die vrystelling van asetielcholien, ’n chemiese stof wat dien as neuro-oordraer wat die sein om die spier saam te trek na ander senupunte stuur en so die sametrekking keer.
Hoor jy vandag die woord “botoks”, dink jy dadelik aan ’n kosmetiese behandeling, maar dit is waarskynlik die eerste keer in 1977 gebruik om skeel oë te behandel waar die skeelheid deur ’n effens ooraktiewe spiertjie veroorsaak word, sê dr. Frans Human, ’n arts van Germiston wat botoksbehandeling doen.
In 2002 is die middel deur die gesaghebbende Amerikaanse voedsel-en-medisyne-administrasie goedgekeur vir die estetiese behandeling van fronslyne, hoewel baie ander areas aan die gesig ook behandel kan word, sê Anastasia. Dit is omstreeks dieselfde tyd in Suid-Afrika goedgekeur.
“Die algemeenste plooie wat behandel word, is die vertikale fronslyne tussen die wenkbroue, die horisontale kommerlyne van die voorkop en die lagplooitjies wat uitwaarts om die oë strek,” sê hy.
Anastasia beaam dit: “ ’n Klein hoeveelheid botoks kan ook saam met ’n vuller (Frans gebruik hialuronsuur) gebruik word om die onderlip te behandel en rondom die mond vir rokers- en marionetlyne, die plooie wat weerskante van die onderlip ondertoe strek.”
’n Vuller is iets anders as botoks; dit is ’n stof wat ingespuit word om ’n plooi op te vul ten einde die vel glad te maak. Frans gebruik gewoonlik botoks saam met vullers en sê: “Die kombinasie word deur jou ouderdom bepaal. As jy jonger is, word meer botoks en minder vuller gebruik. Hoe ouer jy is, hoe meer vuller en minder botoks word gebruik.”
“Begin liewer vroeër as later, want dit werk voorkomend. Wanneer plooie eers gevorm het, kan jy dit nie omkeer nie. Begin dus sodra jy die eerste fyn lyntjies sien,” beveel Anastasia aan.
“ ’n Goeie ouderdom is omstreeks 30. Mense met ’n ligte vel, blonde hare en blou oë lyk dikwels vroeër ouer en kan reeds op 25 fyn lyne ontwikkel. Jy het dan net ’n klein dosis nodig en kan dit deel maak van jou skoonheidsroetine,” sê sy.
“As jy in jou middel 20’s in die spieël kyk en ’n plooi tussen jou wenkbroue sien wat nes jou ma s’n begin lyk, is dit beter om dan reeds met botoksbehandeling te begin.”
Deon sê die inspuitplekke sal effens rooi en geswel lyk, maar dit duur gewoonlik nie langer as ’n uur ná die behandeling nie. Volgens hom kan die newe- effek van laegraadse hoofpyn gewoonlik met parasetamol verlig word.
“Begin altyd met ’n klein dosis en vermeerder dit indien nodig. Ons beweeg weg van groot dosisse en die ‘plastiekvoorkoms’ deur die dosis in veral die voorkop te verminder. ’n Voorkop wat geheel en al gebotoks is, lyk blink en onnatuurlik.”
Die dokter wat jou behandel, moet ervare wees in kosmetiese prosedures met ’n goeie kennis van die anatomie van die gedeeltes wat jy laat behandel, sê Deon.
Volgens Deon kan ’n botoksbehandeling vir die hele gesig (sowat 50 eenhede) tussen R3 000 en R6 000 kos; dit hou ongeveer drie maande.